สรุปความหมายของ Market Cap หรือ มูลค่าบริษัท
Market Capitalization หรือที่นักลงทุนมักเรียกสั้นๆ ว่า Market Cap. คือ มูลค่าหลักทรัพย์ตามราคาตลาด เป็นตัวเลขที่สำคัญเมื่อเรากำลังคิดจะลงทุนในบริษัทที่อยู่ในตลาดหลักทรัพย์
2 ก.ค. 2562

สรุปความหมายของ Market Cap หรือ มูลค่าบริษัท / โดย ลงทุนแมน
Market Capitalization หรือที่นักลงทุนมักเรียกสั้นๆ ว่า Market Cap.
คือ มูลค่าหลักทรัพย์ตามราคาตลาด
เป็นตัวเลขที่สำคัญเมื่อเรากำลังคิดจะลงทุนในบริษัทที่อยู่ในตลาดหลักทรัพย์
Market Cap. คํานวณโดยการเอาราคาหุ้น คูณกับ จำนวนหุ้นของบริษัท
สมมติว่า บริษัท A มีหุ้นอยู่ 100 ล้านหุ้น ปัจจุบัน ราคาหุ้นละ 20 บาท
หมายความว่า ถ้าเราต้องการเป็นเจ้าของเพียงคนเดียวในบริษัท A เราต้องจ่ายเงินทั้งหมด 2,000 ล้านบาท เพื่อซื้อบริษัท A
แล้วในตลาดหุ้นไทย บริษัทที่มี Market Cap. ใหญ่ที่สุด 3 ลำดับแรกในตอนนี้
เมื่อเทียบกับ 5 ปีที่แล้ว คือบริษัทอะไร?
ปี 2014
1. PTT มี Market Cap. เท่ากับ 925,441 ล้านบาท
2. ADVANC มี Market Cap. เท่ากับ 746,246 ล้านบาท
3. SCB มี Market Cap. เท่ากับ 617,764 ล้านบาท
ปี 2019
1. PTT มี Market Cap. เท่ากับ 1,392,446 ล้านบาท
2. AOT มี Market Cap. เท่ากับ 1,097,141 ล้านบาท
3. CPALL มี Market Cap. เท่ากับ 772,546 ล้านบาท
ดูจากตัวเลข
เราจะเห็นได้ถึงความเปลี่ยนแปลงที่เกิดขึ้น
ในอุตสาหกรรมของประเทศไทยช่วงที่ผ่านมา
PTT ซึ่งเป็นหุ้นในกลุ่มพลังงานยังคงมี Market Cap. ใหญ่ที่สุดในตลาดหลักทรัพย์
อย่างไรก็ตาม กลุ่มธนาคารและกลุ่มสื่อสาร กลับลดบทบาทลง
ขณะที่ ธุรกิจสนามบินและธุรกิจร้านสะดวกซื้อ กลับขึ้นมาแทนที่
การเติบโตของอุตสาหกรรมท่องเที่ยวของไทยในช่วงที่ผ่านมา
ทำให้ธุรกิจบริหารจัดการสนามบินอย่าง AOT เติบโตอย่างมาก
หรือแม้แต่การที่ประชากรมีรายได้มากขึ้น มีความเป็นสังคมเมืองมากขึ้น ผู้บริโภคต้องการความสะดวกสบายในการซื้อสินค้า ธุรกิจร้านสะดวกซื้ออย่าง CPALL จึงเติบโตอย่างต่อเนื่องในช่วงหลายปีที่ผ่านมา
นอกจาก Market Cap. จะเป็นสิ่งที่บอกถึงความเปลี่ยนแปลงที่เกิดขึ้นกับเศรษฐกิจและอุตสาหกรรมในแต่ละช่วงเวลาแล้ว ตัวเลขดังกล่าวยังบอกได้ว่า กิจการบางแห่งนั้นมีมูลค่าสมเหตุผลหรือไม่
บางครั้งเราอาจเคยเห็น หุ้นบางตัวมีมูลค่าบริษัทที่สูงมากจนน่าทึ่ง จนเราอาจรู้สึกว่า ไม่น่าเชื่อ
เช่น หุ้น GL ที่ครั้งหนึ่ง Market Cap. เคยขึ้นไปสูงกว่า 105,000 ล้านบาท ซึ่งมากกว่า Market Cap. ของหุ้น TMB ที่ประมาณ 91,000 ล้านบาท ในช่วงเวลาเดียวกัน
ทั้งๆ ที่ GL นั้น ทำธุรกิจให้บริการสินเชื่อเช่าซื้อให้ลูกค้ารายย่อย ขณะที่ TMB ดำเนินธุรกิจธนาคารพาณิชย์แบบครบวงจร
มาวันนี้  Market Cap. ของหุ้น GL ลดลงเหลือเพียง 11,000 ล้านบาท ขณะที่ TMB ลดลงเล็กน้อยอยู่ที่ 86,000 ล้านบาท
เมื่อดูแบบนี้ อาจแสดงได้ว่า Market Cap. ของหุ้น GL ในอดีตนั้นอาจจะสูงเกินไปไม่สมเหตุผล
นอกจากนี้ นักเศรษฐศาสตร์มักใช้ Market Cap. เพื่อประเมินว่า ตลาดหลักทรัพย์ทั้งตลาดแพงไปหรือไม่ในช่วงเวลาหนึ่ง
โดยการนำ Market Cap. ของตลาดหุ้นหารด้วยมูลค่า GDP ของประเทศนั้น ถ้ามากกว่า 1 หมายความว่า ตลาดหุ้นช่วงนั้นมีราคาแพงเกินไป
ในปี 2018 ตลาดหุ้นไทยมี Market Cap. เท่ากับ 15.9 ล้านล้านบาท และประเทศไทยมี GDP เท่ากับ 15.1 ล้านล้านบาท หมายความว่า สัดส่วน Market Cap ต่อมูลค่า GDP เท่ากับ 1.1
ถ้ายึดตามเกณฑ์นี้ หมายความว่า ตลาดหุ้นไทยในปัจจุบัน อาจมีราคาที่แพงเกินเกณฑ์มาเล็กน้อย
แต่อย่างไรก็ตาม Market Cap. เป็นเพียงเครื่องมือวัดความถูกแพงในเบื้องต้นเท่านั้น เพราะยังมีเครื่องมืออีกหลายชนิดที่เราต้องใช้ในการวิเคราะห์ก่อนที่จะตัดสินใจลงทุน
ปิดท้ายด้วยข้อมูลที่น่าสนใจ
ปัจจุบัน บริษัทที่มี Market Cap. ที่ใหญ่ที่สุดในโลกคือ
บริษัท Microsoft ผู้ผลิตและพัฒนาซอฟต์แวร์รายใหญ่ของโลก
โดยในปี 2018 Microsoft มีรายได้ 3.4 ล้านล้านบาท และกำไร 514,600 ล้านบาท
ปัจจุบัน Microsoft มีมูลค่าบริษัทเท่ากับ 31.9 ล้านล้านบาท ซึ่งใหญ่กว่าหุ้น PTT 23 เท่า และใหญ่กว่ามูลค่า GDP ของประเทศไทย 2 เท่า ก็เท่านั้นเอง..
หมายเหตุ บทความนี้ไม่ได้ชี้นำให้ซื้อหรือขายหุ้นดังกล่าว การลงทุนมีความเสี่ยง โปรดศึกษาข้อมูลให้ครบถ้วนก่อนการตัดสินใจลงทุน
----------------------
อ่านลงทุนแมนสนุกขึ้น
อ่านในแอป blockdit
โหลดที่ 
----------------------
References
-
-
-
-
-
-